Document ID: 32013D0162

A BIZOTTSÁG HATÁROZATA
(2013. március 26.)
a 406/2009/EK európai parlamenti és tanácsi határozat szerinti, a 2013-2020-as időszakra vonatkozó éves tagállami kibocsátási jogosultságok meghatározásáról
(az értesítés a C(2013) 1708. számú dokumentummal történt)
(2013/162/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az üvegházhatású gázok kibocsátásának a 2020-ig terjedő időszakra szóló közösségi kötelezettségvállalásoknak megfelelő szintre történő csökkentésére irányuló tagállami törekvésekről szóló, 2009. április 23-i 406/2009/EK európai parlamenti és tanácsi határozatra (1) és különösen annak 3. cikke (2) bekezdésének negyedik albekezdésére,
mivel:
(1)
Az üvegházhatást okozó gázok kibocsátási egységei Közösségen belüli kereskedelmi rendszerének létrehozásáról és a 96/61/EK tanácsi irányelv módosításáról szóló, 2003. október 13-i 2003/87/EK európai parlamenti és tanácsi irányelv (2) hatálya alá tartozó létesítmények üvegházhatásúgáz-kibocsátására vonatkozó, az uniós kibocsátásiegység-forgalmi jegyzékből, a Bizottság határozataiból, a nemzeti kiosztási tervekből, valamint a Bizottság és az egyes tagállamok között folytatott hivatalos levelezésből származó adatok a 406/2009/EK határozat 3. cikke (2) bekezdésének negyedik albekezdése értelmében hitelesített kibocsátásadatoknak minősülnek.
(2)
A 406/2009/EK határozat 2. cikkének 1. pontjában meghatározott gázokból és tevékenységekből származó teljes üvegházhatásúgáz-kibocsátásra vonatkozó, az üvegházhatást okozó gázok Közösségen belüli kibocsátásának nyomon követését szolgáló rendszerről és a Kiotói Jegyzőkönyv végrehajtásáról szóló, 2004. február 11-i 280/2004/EK európai parlamenti és tanácsi határozattal (3) összhangban 2012-ben benyújtott adatok, amelyek megállapítására az üvegházhatást okozó gázok nyilvántartásainak 2012. évi műszaki felülvizsgálatára vonatkozó iránymutatásnak (4) megfelelően végrehajtott 2012. évi első bizottsági felülvizsgálatot követően került sor, a 406/2009/EK határozat 3. cikke (2) bekezdésének negyedik albekezdése értelmében a 2005., a 2008., a 2009. és a 2010. évre vonatkozó felülvizsgált üvegházhatásúgáz-kibocsátási adatoknak minősülnek.
(3)
Annak biztosítására, hogy az éves kibocsátási jogosultságok meghatározása az egyes évek tekintetében bejelentett üvegházhatásúgáz-kibocsátásokkal összhangban történjen, az éves tagállami kibocsátási jogosultságok kiszámításakor indokolt a globális felmelegedési potenciálnak az Éghajlat-változási Kormányközi Testület 4. értékelő jelentésében szereplő, a 15/CP.17 határozatban elfogadott értékeit is figyelembe venni. Az ily módon kiszámított éves kibocsátási jogosultságokat indokolt az első olyan évtől alkalmazni, amelyre vonatkozóan a 280/2004/EK határozat 3. cikke értelmében az üvegházhatást okozó gázok nyilvántartását már a globális felmelegedési potenciálra vonatkozó említett új értékek alkalmazásával kötelező összeállítani.
(4)
Az üvegházhatást okozó gázok nemzeti nyilvántartásában, valamint a nemzeti és az uniós kibocsátásiegység-forgalmi jegyzékekben jelenleg rendelkezésre álló adatok nem elegendőek a polgári légi közlekedésből származó, a 2003/87/EK irányelv által nem szabályozott nemzeti szintű szén-dioxid-kibocsátások tagállami szinten történő meghatározásához. A 2003/87/EK irányelv által nem szabályozott repülőjáratokból származó szén-dioxid-kibocsátás csak elenyésző részét képezi az összes üvegházhatásúgáz-kibocsátásnak, ezért az e kibocsátásokra vonatkozó kiegészítő információk összegyűjtése aránytalanul nagy adminisztratív terhet jelentene. Következésképpen az éves kibocsátási jogosultságok meghatározásakor helyénvaló nullának tekinteni az üvegházhatást okozó gázok nyilvántartásaiban az „1.A.3.A.: polgári légi közlekedés” kategóriába tartozó szén-dioxid-kibocsátások mennyiségét.
(5)
Az egyes tagállamok 2020-ra vonatkozó éves kibocsátási jogosultságát indokolt úgy kiszámítani, hogy a 2005-ben meglévő létesítmények által kibocsátott üvegházhatású gázok hitelesített mennyiségét levonjuk a 2005. évi üvegházhatásúgáz-kibocsátások felülvizsgált mennyiségéből, az így kapott eredményt pedig kiigazítjuk a 406/2009/EK határozat II. mellékletében megállapított százalékos értékkel.
(6)
A létesítmények által kibocsátott üvegházhatású gázok hitelesített mennyiségét a következő mennyiségekben célszerű meghatározni:
-
a kibocsátáskereskedelmi rendszerben 2005 óta részt vevő tagállamok esetében: a 2005-ben a 2003/87/EK irányelv hatálya alá tartozó létesítmények által kibocsátott mennyiség, kiigazítva egyrészt azon létesítmények üvegházhatásúgáz-kibocsátásainak mennyiségével, amelyek 2008 és 2012 között - az alkalmazási kör tagállamok általi módosítása miatt - a kibocsátáskereskedelmi rendszerbe be- vagy onnan kikerültek, másrészt azon létesítmények üvegházhatásúgáz-kibocsátásának mennyiségével, amelyek 2005-ben átmenetileg ki voltak véve a kibocsátáskereskedelmi rendszerből, 2008 és 2012 között viszont nem,
-
a kibocsátáskereskedelmi rendszerben 2007 óta részt vevő tagállamok esetében: a 2007-ben a 2003/87/EK irányelv hatálya alá tartozó létesítmények által kibocsátott üvegházhatású gázok mennyisége,
-
a kibocsátáskereskedelmi rendszerben 2013-tól részt vevő tagállamok esetében: a 2005-ben a 2003/87/EK irányelv hatálya alá tartozó létesítmények által kibocsátott üvegházhatású gázok mennyisége (az adott tagállam által közölt és a Bizottság által felülvizsgált adat).
(7)
A 406/2009/EK határozat II. melléklete értelmében pozitív üvegházhatásúgáz-kibocsátási határértékkel rendelkező tagállamok üvegházhatásúgáz-kibocsátásainak 2009. évi átlagos mennyiségét úgy kell kiszámítani, hogy az adott tagállam üvegházhatásúgáz-kibocsátásainak 2008., 2009. és 2010. évi átlagos felülvizsgált összmennyiségéből levonjuk a tagállamban található, a 2008., a 2009. és a 2010. évben a 2003/87/EK irányelv hatálya alá tartozó létesítmények üvegházhatásúgáz-kibocsátásainak átlagos hitelesített mennyiségét.
(8)
A 406/2009/EK határozat II. melléklete értelmében pozitív üvegházhatásúgáz-kibocsátási határértékkel rendelkező tagállamok éves kibocsátási jogosultságának a 2013-2019-es időszakban az adott tagállam 2009. évi üvegházhatásúgáz-kibocsátásainak átlagos mennyiségétől kiinduló és a tagállam 2020. évre megállapított éves kibocsátási jogosultságával végződő lineáris pályát kell követnie.
(9)
A 406/2009/EK határozat II. melléklete értelmében negatív üvegházhatásúgáz-kibocsátási határértékkel rendelkező tagállamok 2013. évi éves kibocsátási jogosultságát úgy kell kiszámítani, hogy az adott tagállam üvegházhatásúgáz-kibocsátásainak 2008., 2009. és 2010. évi átlagos felülvizsgált összmennyiségéből levonjuk a tagállamban található, a 2008., a 2009. és a 2010. évben a 2003/87/EK irányelv hatálya alá tartozó létesítmények üvegházhatásúgáz-kibocsátásainak átlagos hitelesített mennyiségét.
(10)
A 406/2009/EK határozat II. melléklete értelmében negatív üvegházhatásúgáz-kibocsátási határértékkel rendelkező tagállamok éves kibocsátási jogosultságának a 2014-2019-es időszakban az adott tagállam 2013. évre megállapított éves kibocsátási jogosultságától kiinduló és a tagállam 2020. évre megállapított éves kibocsátási jogosultságával végződő lineáris pályát kell követnie.
(11)
Indokolt úgy rendelkezni, hogy a 2008-2012-es időszakban a 2003/87/EK irányelv 24. cikkének megfelelően egyoldalúan a kibocsátáskereskedelmi rendszer hatálya alá vont létesítményekből származó üvegházhatásúgáz-kibocsátások hitelesített mennyiségei ne számítsanak bele a 2008-ban, 2009-ben és 2010-ben a 2003/87/EK irányelv hatálya alá tartozó létesítmények üvegházhatásúgáz-kibocsátásainak átlagos hitelesített mennyiségébe, máskülönben az éves kibocsátási jogosultságoknak a 406/2009/EK határozat 10. cikke szerinti jövőbeni kiigazításai alkalmával az érintett üvegházhatásúgáz-kibocsátások kétszeresen kerülnének beszámításra.
(12)
Tekintettel Horvátországnak az Unióhoz való csatlakozására, a többi tagállam esetében is alkalmazott módszerrel a 2013-2020-as időszak minden egyes évére vonatkozóan meg kell határozni Horvátország éves kibocsátási jogosultságát. Ezeket az éves jogosultságokat Horvátország csatlakozásának időpontjától indokolt alkalmazni.
(13)
Tekintettel a Mayotte Európai Unióval kapcsolatos jogállásának módosításáról szóló, 2012. július 11-i 2012/419/EU határozatnak (5) az Európai Tanács általi elfogadására és 2014-től kezdődő alkalmazására, Franciaország éves kibocsátási jogosultságai a 2014. és az azt követő évekre a vonatkozó felülvizsgált üvegházhatásúgáz-kibocsátások figyelembevételével kerültek kiszámításra.
(14)
Az e határozatban előírt intézkedések összhangban vannak az Éghajlat-változási Bizottság véleményével,
ELFOGADTA EZT A HATÁROZATOT:
1. cikk
A tagállamok számára a 2013-2020-as időszak egyes éveire engedélyezett éves kibocsátási jogosultságok az I. mellékletben kerülnek megállapításra, és a 406/2009/EK határozat 10. cikkének megfelelően a későbbiekben közzéteendő esetleges kiigazításokra is figyelemmel alkalmazandók.
2. cikk
Az 1. cikk ellenére, amennyiben valamely, a 280/2004/EK határozat 3. cikke alapján elfogadott jogi aktus arra kötelezi a tagállamokat, hogy olyan üvegházhatásúgáz-kibocsátási nyilvántartásokat nyújtsanak be, amelyek az Éghajlat-változási Kormányközi Testület 4. értékelő jelentésében meghatározott, az Egyesült Nemzetek Éghajlat-változási Keretegyezménye Feleinek Konferenciája által a 15/CP.17 határozatban elfogadott, a globális felmelegedési potenciálra vonatkozó értékek figyelembevételével készültek, a II. mellékletben rögzített éves kibocsátási jogosultságokat kell alkalmazni az első olyan évtől, amelyre vonatkozóan ilyen üvegházhatásúgáz-kibocsátási nyilvántartást kell benyújtani.
3. cikk
A Horvátországra vonatkozóan az I. mellékletben meghatározott éves kibocsátási jogosultságok Horvátország csatlakozási szerződésének hatálybalépésétől alkalmazandók.
Ennek a határozatnak a tagállamok a címzettjei.
Kelt Brüsszelben, 2013. március 26-án.

Labels: 20